Cele ontken stelling oor prioritisering van plaasaanvalleBheki Cele. (Foto: Siyabulela Duda/GCIS) Die minister van polisie, genl. Bheki Cele, het Dinsdagmiddag tydens ’n mediakonferensie berigte ontken dat hy hom teen die verklaring van plaasmoorde tot prioriteitsmisdaad uitgespreek het. Verskeie berigte is vroeër gepubliseer dat Cele Maandag op Normandien buite Newcastle sou gesê het hy is nie ten gunste daarvan dat plaasaanvalle en ‑moorde tot prioriteitsmisdaad verklaar word nie. Toe hy Dinsdagmiddag daaroor uitgevra is, het Cele gesê: “Ek het nooit so ’n stelling gemaak nie.” Cele het die media te woord gestaan oor die skuif na vlak 1 en hoe dit die polisie raak. Hy het gesê Suid-Afrika is nog nie oor die hond se stert wat die koronavirus betref nie. Teen Dinsdag het 16 539 lede van die polisie reeds die siekte opgedoen, en is 215 daaraan dood. Cele het benadruk dat die oorblywende grendelmaatreëls op vlak 1 streng afgedwing sal word, insluitend wat die verkoop van drank en die aandklokreël tussen middernag en vieruur in die oggend betref. Tot dusver is 310 494 Suid-Afrikaners in hegtenis geneem en krimineel aangekla weens die oortreding van grendelstaatregulasies. Die Oos-Rand is ’n gebied waar te veel mense volgens Cele hulle nie steur aan spesifiek die regulasies oor drankverkope nie. Hy het gewaarsku dat skuldige restaurante en kroeë hul lisensies sal verloor. Cele het mense ook daaraan herinner dat alle nagklubs steeds gesluit moet bly en dat nie meer as 100 mense ’n begrafnis mag bywoon nie. Die minister het voorts die dertig gebiede met die ergste voorvalle van geweld teen vroue geïdentifiseer, soos reeds deur Maroela Media gelys.